Gordhan ‘mislei’ SA oor beurtkrag om ANC te paaiDie minister van openbare ondernemings, Pravin Gordhan. (Foto: ANA) Die DA beskuldig die minister van openbare ondernemings, Pravin Gordhan, daarvan dat hy misleidende beloftes gemaak het oor die stappe wat die departement doen om die beurtkragkrisis by Eskom te pak. Ghaleb Cachalia, die DA se woordvoerder oor openbare werke, sê Gordhan het met sekerheid gesê dat daar teen Donderdagoggend 2 000 MW beskikbaar gestel sal word, aangesien sommige eenhede in die stelsel weer aanlyn gebring is. Die bykomende kapasiteit sou glo verseker dat die land na fase 3-beurtkrag toe skuif. Dít het egter nie gebeur nie en Suid-Afrikaners is weer aan fase 4-beurtkrag onderwerp. “Gordhan se poging om die land te mislei gaan hand aan hand met die ANC wat reeds Eskom daarvan beskuldig het dat hy beurtkrag gebruik om ŉ politieke agenda so na aan die verkiesing te bevorder,” sê Cachalia. “Terwyl die ANC versuim om sy hand in die ineenstorting van Eskom te erken, eis hy nou antwoorde om sy eie verkiesingsvoorspoed te beskerm.” Volgens Cachalia heers daar nou kommer dat die kragnetwerk heeltemal ineen kan stort, aangesien druk deur die ANC Eskom nou genoop het om die ligte tydens die verkiesing aan te hou. Die DA meen die enigste werkbare oplossing vir Eskom se kragprobleme is om in hernubare energie te belê, of dit moontlik te maak dat krag regstreeks van onafhanklike kragprodusente aangekoop kan word. Die VF Plus het intussen gesê dat pres. Cyril Ramaphosa volle verantwoordelikheid vir dié fiasko moet aanvaar. Hoewel Ramaphosa reeds in 2014 as voorsitter van ŉ spesiale Eskom-komitee aangestel is, het hy versuim om enige werkbare oplossings vir die land se kragkrisis te bied. “Afgesien van die feit dat korrupsie Eskom die afgelope paar jaar laat krepeer, het die regering geweier om alternatiewe kragbronne beskikbaar te stel en dat private kragverskaffers in die kragnetwerk belê,” sê dr. Pieter Groenewald, leier van die VF Plus. “Die VF Plus se mening is dat Eskom net reggeruk kan word indien dit onmiddellik geprivatiseer word. Dit kan nie langer uitgestel word nie.